钦定古今图书集成/理学汇编/经籍典/第085卷 > 代渊旨要 > 《经中体义》
## 钦定古今图书集成/理学汇编/经籍典/第085卷 > 代渊旨要 > 《经中体义》

六十四卦各主一大时，卦内六爻，是大时中所谓之
“人”，即逐爻当位得失之小时也。本大时以观人之所
为，合于时则吉，反于时则凶。卦内初三、五为阳位，二、
四、六为阴位，奇画为阳爻，偶画为阴爻。阳爻居阳位
为得位，居阴位为失位。阴爻居阴位为得位，居阳位
为失位。得位则吉，失位则凶。又初与四为应，二与五
为应，三与上为应，一阴一阳则应，俱阴俱阳则不应。
应则吉，不应则凶，此《易》象本体之大约也。然诸卦中
或有得位而反凶，失位而反吉者，有应而反凶，不应
而反吉者，何为？与卦时合与不合故耳，但本时以认
之矣，此《易》之应用而变也。“卦有气”，谓阴柔也；“有德”，谓
一卦所主之用也。至若乾健、坤顺、震“动、艮止”之类是
也。逐卦下所立之名，即时与德之本也。名下所属之
辞，谓之“𦅸辞”，演一卦德用之旨也。六十四卦卦有六
位，皆以第五为君位，此《易》之大略也。其间或有居此
位而非君义者，有居他位而有君义者，斯《易》之变。盖
圣人意有所存，即主义任彼，不可滞于常例，学者详
之。“彖”者，本是卦下辞之名，先儒亦云𦅸辞，孔子作《文
言》，故于首标之云“彖曰”，盖以广述𦅸辞，统论一卦所
主之大义，以断其归趣也。《大象》者，取上下二象、物象
以为义，不独取其形，本在取其用以为法。其间有与
彖文相反者，或取相须而尽义，或取垂教之同归，使
后人法而象之，但会其极处，则知非相反也。《小象》者，
明逐爻所取物象，或辨其爻中所归之义，或足爻中
所未尽之意，以垂法于人也。《易》卦初自乾坤而下，其
间天地之代运，时世之极变，人事之治乱，第适其用，
直终于《既济》《未济》，复入于初生生循环无际，不出此
六十四卦之时，与天地偕永。苟天地可灭，则此理乃
亡矣。